Quarta edició del festival de teatre d'ombres Il·luminAR-ET 2019
11 de gener 2019

![](/media/p35nofvs/75_c_iluminarte2.jpg)  
  

El festival de teatre d'ombres Il·luminAR-ET 2019, l'únic festival de teatre d'ombres d'Espanya, arriba a la seua quarta edició carregat d'obres teatrals i tallers. Este projecte, iniciat per la regidoria de Joventut de l'Ajuntament de Sagunt en col·laboració amb Teatres de la Llum, pretén enguany donar cabuda a un ventall de disciplines més ampli dins de les arts escèniques en una quarta edició que suposa la consolidació d'un festival que ha anat creixent a poc a poc i que ha anat a més. La iniciativa comptarà amb la participació tant de companyies teatrals locals com de la resta d'Espanya i internacionals. El festival, dirigit per Mariola Ponce i Vicent Ortolà, tindrà com a seu principal el Casal Jove del Port de Sagunt, encara que també se celebraran dos espectacles en el Centre Mario Monreal.

  

L'edició d'enguany continua apostant pel públic familiar, però també inclou una sessió per a públic adult. La programació inclou la presència d'onze companyies de teatre especialitzades en teatre d'ombres, que realitzaran huit obres, dos tallers familiars de llums i ombres, i dos muntatges més en format matinal per als col·legis i instituts de Sagunt.

  

El regidor de Joventut, Guillermo Sampedro, afirma que “**el festival ha anat creixent i s'ha consolidat en el panorama teatral, cada vegada amb més prestigi, i sempre amb la llum com a protagonista, però buscant els diferents tipus de teatre d'ombres, des del més clàssic d'ombres xinesques, fins al teatre més contemporani i actual, amb suports com a llanternes, retroprojectors i altres. I també muntatges que combinen siluetes o objectes com a titelles, o directament companyies de teatre que utilitzen les seues pròpies ombres corporals, o combinant muntatges que freguen la il·lustració**”.

  

Per tant, el festival continua creixent, amb més companyies, fins a un total d'onze, mantenint els tallers dirigits a tota la família, i mantenint la campanya escolar per als col·legis i instituts del municipi i també la presència d'una obra per a públic adult, que tindrà lloc el dissabte 26, amb l'adaptació de l'obra de Lorca _La Casa de Bernarda Alba_, a càrrec de la companyia El Teatre i la Pelussa, que porten _Bernarda_, una adaptació amb retroprojectors del clàssic de Lorca. També creix amb la presència de diversos espectacles premiats.

  

L’inici d'esta quarta edició tindrà lloc el divendres 18 de gener, a partir de les 18 h en el Casal Jove amb _El circ màgic del sr. Gaspar_, a càrrec de la companyia catalana Luzna. El dissabte 19 hi haurà dos obres més, una al matí a les 12 h (_Els viatges de Filaci_ amb la companyia El dit al nas), a més de _Buruntu_, de la companyia catalanoargentina Oliveira Salcedo, sobre el _bullying_. El diumenge 20, a les 12 h, torna la companyia andalusa A la sombrita amb _El tresor de barracuda_. Quant a la segona setmana del festival, el divendres 25 se celebraran els dos tallers impartits per les companyies El Retrocolectivo i L'Asteroide Ambulant, tallers per a introduir-se en el teatre d'ombres jugant en família. El dissabte 26 de gener se celebren fins a tres muntatges, a les 12 h la companyia Sorprens oferix l'espectacle _Alas_, mentre que a la vesprada, la companyia Teatre de Mitjanit representarà _El pirata que va voler capturar la lluna_. Ja a la nit, tindrà lloc el muntatge basat en l'obra de Lorca a càrrec de la companyia El Melic i la Pelussa. Per a acabar, el diumenge 27, a les 12 h, la companyia catalana Mercé Framis representarà _La lluna i la pruna_, una compilació de poemes i cançons per a tots els públics.

  

Tots els espectacles i els tallers són gratuïts, però és necessari disposar d'invitació. Reserves en el 96 268 3439

![](/media/p3rdw53y/75_c_iluminartecartel.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/quarta-edició-del-festival-de-teatre-d-ombres-il-luminar-et-2019/ "Facebook")
*   [](http://twitter.com/share?url=https://aytosagunto.es/va/actualitat/quarta-edició-del-festival-de-teatre-d-ombres-il-luminar-et-2019/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/quarta-edició-del-festival-de-teatre-d-ombres-il-luminar-et-2019/ "Linked In")
*   [](mailto:?body=https://aytosagunto.es/va/actualitat/quarta-edició-del-festival-de-teatre-d-ombres-il-luminar-et-2019/)